정조 4년
庚子十一月初五日。兼春秋張顯慶。回還進賀兼謝恩使。書狀官兼司憲府掌令趙鼎鎭聞見事件。臣於往還之路。留館之時。彼地事情。塘報所出外。無論虛實。或以採探。或以所見。竝爲開錄於左。以備睿覽是白齊。一。沿路農形。自五月至八月。大雨連注。柵內四百餘里。則地勢稍高。爲害不甚。而遼瀋以西。至山海關外。則野田汚下。間多水浸是白遣。關以內至通州滹沱河白河等處。水邊居民。被災尤酷。屋廬旣多漂沒。田疇變爲泥澤。穀穗糜爛。所見愁慘是白遣。自燕京至熱河。則比關內稍勝。而亦未免凶歉是白齊。一。江西省水災。挽近所無。水邊民舍之漂沒者。爲三千餘戶是如爲白遣。五月十一日正陽門外琉璃厰失火。延燒二萬七千餘間。而只以五千餘間。奏聞行在。出於塘報是白遣。七八月之間。已盡改建是白齊。一。戊戌瀋奉時。沿路廢城及他郡邑之頹毁城堞。竝令因舊址修築。共爲十八處。而鳳凰城城役。已訖於八月。方圓二里半。用銀三萬八千兩。雇丁以築是白遣。舊遼東巨流河。寧遠衛中後所等處。方運灰燔甓。積置如山。而姑未始役。欲待明春是如爲白乎所。諸處廢城之一時修完。蓋爲陰雨之備。目下非有他事是白齊。一。熱河在於易州承德府地方。自燕京東北行二百餘里。到南天門峻嶺橫塞上。有小缺處。築城以障之。亦塞北之一大關阨。而出南天門一里許。有古北河。渡河十餘里。疊嶂揷天。奔馳東北。城堞逶迤於千仞石角之上。卽萬里長城之古北口也。城外又有重城。周廻可七八里。重城之外。路轉山腰。車不方軌。從此至熱河二百餘里。兩山挾路。或闊或狹。至熱河地形稍得平廣。蓋自熱河東抵山海關外大淩河爲五百餘里。北接蒙古地百餘里是如是白遣。行宮不施丹雘。扁以避暑山庄。只有短墻而無城郭。亦無山川風景之可玩處是白齊。一。近年以來。佛法漸熾。自栅內至燕京。村村有寺。家家奉佛。鍾磬之聲。道路相聞。京城內有賣佛餔子。互相賣買。朝臣用此作爲貢獻。皇帝亦以賞賜貴臣。千秋節晨朝有進貢。覆黃帕架子。盛以金佛一座。長可數尺許。舁入闕中。聞是戶部尙書和珅所獻是如爲白遣。西蕃僧額爾德呢。自稱四十二世轉身。皇帝遣六皇子及內閣學士永貴。厚幣邀致。置之金屋。同坐御床。自內務府供饋。一與皇帝等。貴臣閣老以下。莫不趨走服事。而無一人敢言者是白遣。蕃僧年方四十三。釋名而道行。亦不持戒。飮酒食肉。其徒萬餘人。入塞之後。次次落留。而到京者猶千餘人。散置各處是如爲白齊。一。蒙古四十八部落。最爲强盛。蒙王新立。則以公主嫁之。蒙人與淸漢通同作宦。而爲駙馬者亦數人。每蒙王入朝。則陰令旗下。伺察其動靜。蓋畏之也。其俗尤敬蕃僧。畏之如神明。皇帝尊重蕃僧。異於常格。故士民之稍有知識者。莫不巷議以爲皇上欲令此僧鎭壓蒙古。故有此非常之禮是如皆是竊笑之言是白齊。一。年來土木之役。無時得息。其所營建。無非僧寺道觀。闕中之萬佛樓極樂世界窮極奢侈僧徒彌滿。其中熱河行宮之左右山上。新造寺刹十餘處。壯麗宏傑。至於蕃僧所居之兩座黃金屋而極矣。間架不甚廣敝。而奇巧無比。樓起三層。高可十丈。屋上金瓦。燦爛奪目。甍角黃龍。蜿埏吐珠。複道相連。丹碧交輝。糜費當以億萬計。而行宮墻外。積置木石。鉅斲方張是白遣。自燕京至熱河三四十里之間。必置別宮是白齊。一。皇帝行幸時所乘黃屋四人轎。與朝臣所乘無異。而只有黃黑之別是白遣。駕前後無一甲卒。左右亦無扈衛。而帶弓矢佩劍。騎而前導者。未滿十雙。從官之隨駕者。不過五六十人。而儀仗旗幟鉦鼓之屬。竝皆無之。最後後宮所乘太平車二兩而已。所見甚爲虛疎。而馱運車子。晝夜不絶。幾至數千兩。橐駞不知其數是白乎旀。行幸頻數。而治道最爲民弊。數百里內民丁。亦皆裹糧赴役。山上石角及水邊沙際。眞土極貴。車運三五里之外。編茅而篩之。轉磑而磨之。秋務方殷而不暇收穫。前期月餘。長立道傍。雨水泥濘。艱苦尤甚。而車馬馳走。隨築隨壞。雖有禁牌。而亦不從令是白遣。所經各縣。蠲其租稅。而不過一畝數十文。不足爲惠是如爲白齊。一。熱河戲臺。在於行宮之東墻內。而兩層樓閣。宏傑廣敝。欄檻楹楣。盡用彩畫爲三神山。左右木刻假山。高與閣齊。仙果珠樹。剪綵爲之。蒼翠交映是白遣。戲本有五。一本共有十六技。卯而始未而罷。凡五日而止。臣等參班只三日。故所見止於三本。而大抵多祝壽之辭是白遣。樂有鍾磬笙簫。而間以疊鉦。無土革之器。故其聲焦殺而無寬緩和平之意是白遣。呈技之工人所着。盡是新繡綾縀。華彩眩煌。而所呈之技皆雜亂。與樂本不相應。如虞庭八佾。只有武舞武士六十四人。皆着金盔錦甲。右手持釰。左手執戈。爲坐作擊刺之狀是白遣。甚至於以堯舜爲戲。乘之黃屋。着以冕服。爲華封蒼梧巡幸之狀。以儒生巾服。作倡優戲。而稱以聖世崇儒是白遣。左右假山及楹檻所畫。日易而新之。窮奢極侈。有難盡記是白齊。一。皇帝出御後苑。令勇士角抵四五場而止。御座咫尺。裸體爲戲是白遣。埋砲與我國軍門埋砲無異是白遣。紅門高可十丈。上懸四方黃色函一座。函底垂引火索一條而燃其端。火走索上。須臾函底燒盡。自函內垂下鐵簾子。簾面多篆壽福字。着火靑瑩玲瓏。良久火滅落地簾落之後。又自函中。垂下聯珠燈百餘索。一索所懸爲四十餘顆。而燈中之燭。次第自燃。一時明亮是白遣。數百人錦袍班巾。各持丁字木一介。兩頭各懸小紅燈一顆。一字列立。初變而爲三峯。再變而爲方陣。忽作天下太平四字。又作萬年春三字。眩幻百出。變態無窮是白遣。又有兩龍燈。塗以靑紗中。置三四箇小燈。揭之長竿。轉搖空中。鱗角腰尾。蜿蜒飛動。而燈不滅是白遣。又立兩紅柱而空其中。柱上置筒。柱下爇火。火自柱中燃上。砲從筒內飛出。轟雷震地。流星滿空。亦是埋砲之類。而製造極巧是白遣。其他雜戲。亦無可觀是白齊。一。皇帝年來喜怒暴發。宦寺之屬。少有差失。輒施鞭箠。多至百餘度。而六歲皇女。最所鍾愛。雖盛怒之時。見皇女則輒解。故每當鞭箠之時。宮人必送皇女而止之是如爲白遣。政令急於上。而在下者惟以迎合彌縫爲事。雖以今番事見之。使臣等呈文禮部。任自改撰。至於轉達是白遣。回咨文及領賞文書。旣下之後。受囑商胡。利我交市。一望留置。不卽發送。不顧貽笑於外國。則其紀綱之解弛。推此可知是白齊。一。兵部尙書福隆安。戶部尙書和珅。貴幸用事。閣老阿桂之屬。充位而已。和珅卽滿州人之爲鑾儀衛者。而數年之內。不次陞擢。寵幸無比。爲人狡黠。善於逢迎。年方三十一。已爲戶部尙書。九門提督。而以六歲皇女。定婚於其子是白遣。性又陰毒。少有嫌隙。必致中傷。故人皆側目。不敢道和尙書三字是如爲白乎旀。原任閣老李侍堯。卽李如栢之後孫。而爲皇帝所信任。年老位高。平日兒畜和珅。珅。銜之。年前。侍堯爲雲貴總督。而貴州按察使海明。去春爲瀋陽奉天府尹。入京謝恩歷辭和珅。珅私問李侍堯動靜。海明言侍堯貪濁無厭。營下守宰。送賂然後得免誚責。故我們亦以黃金二百兩。爲壽於生日云。珅乘間奏之。仍請按驗。海明已辭去。中路追還。究問賂金之狀。窮覈侍堯管家長隨之屬。執贓累萬。力請斬之。皇帝命囚刑部。籍其家貲。盡入於內帑庫。籍沒物件中。有黃金佛三坐。眞珠葡萄一架子。珊瑚樹四尺者三株。此是侍堯進貢物件而還給者也。蓋藩鎭貢獻。有九種物則每以三種還給而後。次又以還給物種。充數而獻之。已成近例是白乎所。大抵侍堯貪贓中五之三。入於進貢。故皇帝心欲宥之。而重違珅意。詔諭各省摠督及州縣官。議其置法當否。上諭段出於塘報是白遣。以海明之賂金。亦令充軍於黑龍江是如爲白乎所。侍堯之貪。雖合置法。和珅之奏。亦出私嫌。及其按査。務從深刻。故人皆不直之而畏其勢。不敢爲傅生之論是白乎旀。各省收議。尙未畢到是如爲白齊。一。閣老于敏中。素以廉直聞。故皇帝信而任之。入閣數十年。事業雖無可言。民譽亦頗不衰。今年二月身故之後。其妾張氏。私分家財。潛給敏中之從子士格。而其孫則所分甚少。其孫訴之福隆安。隆安以聞。皇帝使和珅査其家貲。竝計第宅田園及釵釧衣服之屬與士格之所藏金銀。合爲二百萬。皇帝大怒曰。朕任敏中數十年。知其爲廉直。安得有許多貲。命籍其家。盡入於內帑庫。奪張氏三品夫人誥命。爲婢於曲阜夫子廟。使之觀感是如爲白齊。一。臣於燕京離發前數日。聞有罪人之剮臠於順直門外者。使任譯探間是白乎。則山西省士人。上書行在。所論七條。皆是直陳闕失。而其中三條。卽土木之不息也。巡遊之無節也。番僧之過禮也。皇帝震怒。卽付在京刑部。生而臠割之是如爲白乎旀。書本祕不宣布。姓名亦無傳說。而臣行臨發。不得詳探是白齊。